Tvungen vuggestue til børn i ghettoområder

Artikel [Ritzau](https://www.denoffentlige.dk/ritzau-1) 28.05.18

**Forældre i ghettoer kan miste børnechecken, hvis ikke deres børn tager del i et obligatorisk læringstilbud.**

Børn i ghettoområder skal lære dansk og danske værdier og traditioner, fra de er ét år.

Det skal ske gennem tvungen vuggestue, hvis ikke de går i et dagtilbud. Det er regeringen, Socialdemokratiet og Dansk Folkeparti enige om.

Hvis børnene ikke møder op, mister forældrene børnechecken, fremgår det af aftalen, som blev indgået mandag i Børne- og Socialministeriet.

Konkret skal børnene i et såkaldt læringstilbud på 25 timer, som skal fordeles hen over ugens fem dage, og så vidt muligt i børnenes vågne timer.

- Hvis man vokser op i et parallelsamfund og ikke har kendskab til danske værdier, så skal man lære dem. De første 1000 dage er de vigtigste i et barns liv, siger børne- og socialminister Mai Mercado (K).

Hun lægger op til, at børnene skal styrkes sprogligt og blandt andet lære om danske højtider som jul.

- Helt konkret kan det være sådan, at man møder ind klokken ni, hvor man har et målrettet forløb, hvor man enten har noget højtlæsning, eller der er nogle sanglege, siger Mercado.

- Det kan være rigtig mange forskellige ting. Fokus er på læring, og det kan sagtens foregå, mens man leger.

Forløbet skal være give børn i udsatte boligområder en bedre mulighed for at starte i skolen på lige vilkår med andre børn, håber ministeren.

I dag kan børn tvinges i institution, fra de er tre år. Det bliver nu sat ned til ét år, men kun i udsatte boligområder.

Socialdemokratiet, der er med i aftalen, havde gerne set, at muligheden omfattede alle socialt udsatte børn - også dem uden for ghettoområderne.

# Opgaver

1) Læs artiklen og diskuter konsekvenserne af dette lovindgreb

2) Repeter Honneths tre anerkendelsesbehov. Hvilke former for anerkendelse kan være truet her?

3) Jeres bog taler om 3 forskellige integrationsformer. Hvilken integrationsform vil man understøtte med dette forslag?

4) Diskuter jeres holdning til forslaget. Inddrag teori I jeres argumenter